Source: https://blogy.hnonline.sk/jozef-mihal/danove-priznanie-2015
Timestamp: 2019-04-22 18:17:13+00:00
Document Index: 437694

Matched Legal Cases: ['§ 11', '§ 11', '§ 43', '§ 43', '§ 43', '§ 6']

Daňové priznanie 2015 | HNblogy
Vítam Vás na blogu zriadenom s láskavým súhlasom a dovolením redakcie hnonline.sk. S viac ako ročným odstupom sa tak vraciam k pravidelnému blogovaniu...
"Žiť" len na sociálnych sieťach nestačí ale ak ste to nevedeli, môžete ma tam nájsť tu (Facebook), tu (Twitter) a tu (Periscope).
Na hnonline.sk budem písať najmä na odborné témy týkajúce sa daní z príjmov fyzických osôb, odvodov na sociálne poistenie a na zdravotné poistenie a pracovnoprávnej legislatívy (Zákonník práce). Občas budem nielen popisovať a vysvetľovať súčasný stav - ale ukazovať ako by to mohlo byť inak a lepšie, čiže politizovať. Snáď to so mnou vydržíte a ak nie, nevadí, na webe je toho dosť, čo sa čítať dá ,-)
Na úvod to bude aktuálna téma - daňové priznanie za rok 2015.
V nasledujúcej sérií článkov sa dozviete kto môže požiadať zamestnávateľa aby mu namiesto daňového priznania vykonal ročné zúčtovanie dane, komu sa oplatí podať daňové priznanie dobrovoľne, aké sú nezdaniteľné čiastky (odpočítateľné položky) za rok 2015, ako to je so zamestnaneckou prémiou, kto má nárok na daňový bonus, kto je daňový rezident SR a kto nie, ako a kedy si môže uplatniť nezdaniteľné časti nerezident (cudzinec) atď.
Dnes začíname tou základnou "daňovou matematikou" - kto musí podať daňové priznanie za rok 2015.
Základná zásada znie: daňové priznanie za rok 2015 musí podať daňovník, ktorý dosiahol za rok 2015 zdaniteľné príjmy presahujúce sumu 1901,67 eura.
Prečo práve táto hranica?
Suma 1901,67 eura je hranica je definovaná ako 50% sumy podľa § 11 ods. 2 písm. a) zákona č. 595/2003 Z. z. o dani z príjmov (ďalej len „zákon“), teda ako 50% sumy nezdaniteľnej časti základu dane na daňovníka a tá je pre rok 2015 daná ako 3803,33 eura.
Poznámka: Suma podľa § 11 ods. 2 zákona je nezdaniteľná časť základu dane na daňovníka a tá je daná ako 19,2-násobok sumy životného minima, platnej k 1. januáru daného roka.
Pri posudzovaní, či daňovník prekročil hranicu 1901,67 eura sa berú do úvahy zdaniteľné príjmy. Čiže nezahrnú sa (neberú sa do úvahy) príjmy, z ktorých sa daň vyberá podľa § 43 (zrážková daň), ak vybraním tejto dane je splnená daňová povinnosť (§ 43 ods. 6) alebo daňovník neuplatní postup podľa § 43 ods. 7.
Neberú sa do úvahy príjmy, ktoré nie sú predmetom dane - napríklad podiely na zisku. A do úvahy sa neberú ani príjmy, ktoré sú oslobodené od dane - napríklad príjmy z prenájmu nehnuteľností podľa § 6 ods. 3 zákona ak nepresahujú 500 eur.
Pozor, voči hranici 1901,67 eura sa posudzuje zdaniteľný príjem - nie základ dane.
Živnostník Andrej za rok 2015 dosiahol zdaniteľné príjmy 1899 eur. Jeho výdavky sú 1500 eur, základ dane 399 eur. Iné zdaniteľné príjmy nemal. Živnostník Andrej nemusí podať daňové priznanie, pretože jeho zdaniteľné príjmy nepresiahli sumu 1901,67 eura (v danom prípade sa odporúča pred 31.3.2016 neformálne informovať správcu dane o tejto skutočnosti).
Živnostník Bohuš za rok 2015 dosiahol zdaniteľné príjmy 2500 eur. Jeho výdavky sú 2000 eur, základ dane 500 eur. Živnostník Bohuš musí podať daňové priznanie, pretože jeho zdaniteľné príjmy presiahli sumu 1901,67 eura.
... pokračovanie v ďalšom článku: V akých ďalších prípadoch sa musí podať daňové priznanie
páči sa mi (356)
9. 2. 2016 21:38 9. 2. 2016 22:18 8286
Karma používateľa: 1 552